Plummer-bog kan blive tv-serie
Produktionsselskab pønser på tv-serie om DR's afgåede generaldirektør Kenneth Plummer med afsæt i den omstridte portrætbog om Plummer.
Offentliggjort: 03.11.10 kl. 03:48
Den omstridte bog om DR's nu tidligere generaldirektør Kenneth Plummer, 'Plummer - summen af kardemommen', bliver måske også til en tv-serie, skriver nyhedsbureauet Newspaq.
"Jeg har fået en henvendelse fra et produktionsselskab, som på baggrund af bogen vil prøve at lave den til en tv-serie. Jeg vil ikke afvise det, det lyder som en sjov ide," siger ejer af forlaget Bogkampagniet, Johnny Staun, til nyhedsbureauet Newspaq.
"Den er jo oplagt at lave som en tv-serie. 'Generaldirektøren'. Det er jo fantastisk tv."
Idéen er heller ikke uden opbakning fra andre steder. Politikens tv-redaktør og tv-anmelder, Henrik Palle, kan også se potentiale i en tv-serie om Kenneth Plummer.
"Ja, det kunne man sagtens forestille sig. Det er jo nøjagtigt den samme historie, de fortæller i Borgen. Det er en ny person, som man ikke regner med havner i en situation, og så skal vedkommende vise, at han kan klare opgaven. Det er jo en helt urklassisk historie, og det ville det jo også være med Plummer," siger Henrik Palle til Newspaq.